**Liikenne- ja viestintäministeriö**

kirjaamo@lvm.fi

emil.asp@lvm.fi

**Asia: Luonnos yleisen edun kanavien uutis- ja ajankohtaistoiminnan tukemisesta annettavasta valtioneuvoston asetuksesta**

**Viite:** **Lausuntopyyntö 7.7.2017 (LVM/1306/03/2017)**

MTV Oy (MTV)[[1]](#footnote-1) kiittää mahdollisuudesta lausua luonnoksesta yleisen edun kanavien uutis- ja ajankohtaistoiminnan tukemisesta annettavasta valtioneuvoston asetuksesta**.**

Taustaa

Hallitus antoi toukokuussa 2017 Eduskunnalle esityksen vuoden 2017 lisätalousarvioksi, jossa osoitettiin valtion tukea kaupallisen television uutistoiminnan tulevaisuutta ja rahoitusta pohtineen työryhmän raportin ajatusten mukaisesti. Työryhmän työ perustui Yleisradion tehtäviä ja rahoitusta tarkastelleen työryhmän suositukseen keinoista kaupallisen tv-uutistoiminnan jatkuvuuden turvaamiseksi.

MTV on jo vuosien ajan esittänyt huolensa kaupallisen television uutistoiminnan tulevaisuudesta hallitukselle ja Eduskunnalle. Yhtiön taloudellinen tilanne on vaikeutunut huomattavasti viime vuosien aikana, ja olemme joutuneet tekemään lukuisiä säästötoimenpiteitä, joissa on myös vähennetty uutistoiminnan kustannuksia ja henkilöstöä. Olemme taloudellisista vaikeuksista huolimatta kantaneet vastuumme Suomen moniarvoisesta uutis- ja ajankohtaistoiminnasta ja pystyneet ylläpitämään varteenotettavan uutistoiminnan kaikkina viikon päivinä, parhaaseen katseluaikaan, myös aamuisin.

MTV on useaan otteeseen esittänyt liikenne- ja viestintäministeriölle, että kaupallista uutistoimintaa ja muita kaupallisen toimijan hoitamia julkisen palvelun sisältöjä voisi määräaikaisesti tukea joko valtion radio- ja televisiorahastosta tai vaihtoehtoisesti laajentamalla nykyistä lehdistötukea. Suomi on ainoa pohjoismaa, jossa lehdistötuki on varsin vähäinen ja kohdistuu pelkästään vähemmistökielten lehdistöön. Esimerkiksi Ruotsissa nykyistä noin 50 MEUR vuosittaista tukea on esitetty kasvatettavan noin 750 MEUR:oon seuraavan kolmen vuoden aikana nimenomaan moniarvoisen uutistoiminnan tukemiseksi. Kaikissa pohjoismaissa on suuri huoli median moniarvoisuuden ja uutistoiminnan riippumattomuuden turvaamisesta, ja näin ollen nykyistä lehdistötukea voisi hyvin laajentaa kansallisen median ja etenkin kaupallisen median uutistoiminnan ylläpitämiseksi ja turvaamiseksi.

Tavoite

Liikenne- ja viestintäministeriö on pyytänyt lausuntoa luonnoksesta valtioneuvoston asetuksesta yleisen edun kanavien uutis- ja ajankohtaistoiminnan tukemisesta. Asetuksen tarkoitus on antaa tarkemmat säännökset tuen ehdoista ja enimmäismääristä. Asetuksen mukaan avustuksen tarkoituksena on tarjota kannuste uutistoiminnan ylläpitämiseksi tai aloittamiseksi sekä yleisen edun kanavan hakemiseksi.

**MTV:n oma tavoite vastaa hyvin hallituksen tavoitetta ylläpitää kaupallisen television uutistoimintaa, ja sen vuoksi kannatamme asetuksen tavoitteita ja keskeisiä ehdotuksia.**

MTV:n perustelut

MTV Oy täyttää tänä vuonna 60 vuotta ja on kaikkien vuosien aikana ollut merkittävä yhteiskunnallinen toimija, joka on aktiivisesti osallistunut suomalaisen media-alan kehittämiseen ja moniarvoisen median turvaamiseen. Olemme ylpeitä uutistoiminnastamme, joka on kasvanut vuosien mittaan Suomen suosituimmaksi televisiouutislähteeksi alle 60 vuotiaiden suomalaisten keskuudessa. MTV:n uutiset ovat kuitenkin erittäin hauraan mainosrahoituksen varassa ja ne ovat keskellä hyvin kilpailtua, nyt jo globaalia mediakenttää, jossa kansallisen toimijan ainoa kilpailuetu on laadukas, mutta kallis kotimainen sisältö.

MTV on viimeisen viiden vuoden aikana joutunut säästämään noin 50 MEUR liikevaihdostaan ja on irtisanonut lukuisia työntekijöitä, myös uutistoimituksesta. Tämä erittäin vaikea taloudellinen tilanne on toivottavasti paranemaan päin, mutta vaikka Suomen talous on kääntynyt kasvusuuntaan, media-alan investoinnit eivät valitettavasti ole seuranneet perässä. Myös vuosi 2017 näyttää taloudellisesti erittäin haastavalta.

Tässä taloudellisessa tilanteessa MTV joutui tekemään erittäin vaikean päätöksen olla hakematta MTV3-kanavalle yleisen edun kanavan toimilupaa. Yleisen edun kanavan ehdot, kuten täysin valtakunnallinen jakelu ja kotimaisten ohjelmien tekstittäminen, ovat kaupalliselle kanavalle erittäin kalliita toteuttaa. Viime toimilupakaudella taloudellisesti raskaille kriteereille oli vastapainona MTV3-kanavan siirtovelvoite kaapeli- ja IPTV-verkoissa. Tästä liikenne- ja viestintäministeriö kuitenkin päätti luopua uuden toimilupakauden alusta, jolloin MTV3-kanavalle ei jäänyt yhtään taloudellista hyötyä yleisen edun kanavan toimiluvasta.

Jos kuitenkin valtioneuvoston asetus kaupallisen televisiotoiminnan tukemisesta hyväksytään ja EU:n komissio antaa tuelle vihreän valon, pohdimme erittäin vakavasti nykyisen MTV3-kanavan toimiluvan muuttamista yleisen edun kanavan toimiluvaksi ja avustuksen hakemista uutistoimintamme ylläpitämiseksi.

Mielestämme tällainen määräaikainen tuki voi olla omiaan turvaamaan moniarvoisen uutistoiminnan valtakunnallisessa televisioverkossa ja auttamaan MTV:n jo 36-vuotisen uutistoiminnan jatkamista vahvana vaihtoehtona julkisen palvelun uutistoiminnalle.

MTV Oy

Petra Wikström

Yhteiskuntasuhdejohtaja

1. MTV Oy lähettää ohjelmaa seuraavilla vapaasti nähtävillä tv- ja radiokanavilla: MTV3, Sub ja AVA. MTV edustaa myös C More kanavaryhmää Suomessa. [↑](#footnote-ref-1)